Adrian Delia mistenni jħabbar bidliet fix-shadow cabinet ... jgħid illi l-poplu qed ibati minħabba l-privatizzazzjoni tal-Enemalta lil Shanghai Electric Il-Kap tal-Oppożizzjoni u tal-Partit Nazzjonalista Adrian Delia kkonferma rapporti fuq is-sit maltatoday illi kien jgħid illi se jkun qed iħabbar ċaqlieq fix-shadow cabinet tiegħu. Delia, waqt intervista fuq l-istazzjon tal-Partit Nazzjonalista, qal li l-Oppożizzjoni se tibqa’ toffri s-soluzzjonijiet u l-proposti konkreti fl-aħjar interess tal-pajjiż. Intant dwar is-sitwazzjoni preżenti huwa qal li l-poplu jinsab mħasseb, meta skontu "s-saħħa spiċċat fin-nofs bejn il-Prim Ministru Robert Abela u d-Deputat Prim Ministru Chris Fearne." Delia qal li s-sitwazzjoni ekonomika wkoll hi ta’ tħassib serju kbir u saħaq illi t-tielet pakkett ta’ miżuri mħabbra mill-Gvern, "għalkemm aħjar mill-ewwel żewġ pakketti li kienu għal kollox ineffettivi, huwa wieħed selettiv u mhux biżżejjed għax se jħalli barra 100,000 ħaddiem." Il-Kap tal-PN qal illi kieku l-Gvern waqqaf il-kuntratt ma’ Steward, il-flus li ngħataw lil din il-kumpanija kienu jmorru f'għajnuna għand il-poplu. "Robert Abela għadu qed iwebbes rasu, minkejja l-appelli tal-Oppożizzjoni, tal-imsieħba soċjali u tan-negozji, u għadu ma raħħasx il-kontijiet tad-dawl u l-ilma b’50% meta l-prezz taż-żejt waqa’ fl-livelli mill-iktar baxxi, u meta l-konsum tad-dawl u l-ilma qed jiżdied għax in-nies qegħdin joqogħdu iżjed id-dar biex jobdu d-direttivi tal-Awtoritajiet tas-Saħħa." Delia qal li l-ftehim tal-Gvern fl-enerġija - b'referenza għall-privatizzazzjoni parzjali tal-Enemalta lil Shanghai Electric - qed jixħet iżjed piżijiet fuq in-negozji u "biex ngħinu lill-familji spiċċajna rridu npoġġu maċ-Ċiniżi kif qalilna l-Ministru Edward Scicluna."